Broj: 711-I-2232-Pp-39/22-07-24

Zagreb, 20. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković kao predsjednice Povjerenstva te Davorina Ivanjeka, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Nikole Grmoje, zastupnika u Hrvatskom saboru,** na stručnom sastanku održanom 20. listopada 2022., donosi sljedeći:

 **ZAKLJUČAK**

**Postupak za odlučivanje o sukobu interesa protiv obveznika Nikole Grmoje, zastupnika u Hrvatskom saboru, u odnosu na okolnost mjesta plaćanja prireza porezu na dohodak prema prebivališta obitelji, što je obveznik prijavio nadležnim tijelima, neće se pokrenuti, jer iz iste ne proizlazi da bi došlo do povrede neke od odredbi ZSSI/21-a**

Obrazloženje

U Povjerenstvu je dana 20. siječnja 2022. pod brojem 711-U-794-Pp-39/22-01-1 zaprimljena neanonimna prijava mogućeg sukoba interesa protiv Nikole Grmoje, zastupnika u Hrvatskom saboru.

U prijavi se navodi da obveznik Nikola Grmoja ima boravište u Zagrebu, te da je prijavljen u Metkoviću u svrhu ostvarivanja prava na državni stan u Zagrebu. Također, u prijavi se navodi da njegova supruga i kćer žive s njim u Zagrebu, te da zato ne prima naknadu za odvojeni život, ali da nije poznato gdje plaća prirez.

Uvidom u Registar obveznika koji ustrojava i vodi Povjerenstvo, utvrđeno je da je obveznik Nikola Grmoja zastupnik u Hrvatskom saboru od 14. listopada 2016. te da istu dužnost obnaša kontinuirano do danas.

Člankom 3. stavkom 1. podstavkom 3. ZSSI/21-a propisano je da su zastupnici u Hrvatskom saboru obveznici u smislu odredaba ZSSI-a, stoga je i Nikola Grmoja obveznik navedenog Zakona.

Povjerenstvo je radi utvrđivanja postoje li pretpostavke za pokretanje postupka protiv obveznika dana 27. siječnja 2022. dopisom broj: 711-I-131-Pp-39/22-02-19 od Ministarstva financija, Porezne uprave, Središnjeg ureda Zagreb, zatražilo podatak u kojoj je jedinici lokalne samouprave Nikola Grmoja obveznik plaćanja prireza.

Također, dana 27. siječnja 2022. Povjerenstvo je dopisom broj: 711-I-132-Pp-39/22-03-19 od Ministarstva unutarnjih poslova, Uprave za imigraciju, državljanstvo i upravne poslove, Sektora za upravne poslove i državljanstvo zatražilo da dostavi podatak o prebivalištu i/ili boravištu u odnosu na Nikolu Grmoju te njegovu suprugu Pavu Grmoju od prvog unosa u evidenciju sve do dana očitovanja.

Ministarstvo financija, Porezna uprava, Područni ured Zagreb očitovalo se dopisom KLASA: 410-01/22-01/132, URBROJ: 513-07-01-22-02 od 11. veljače 2022. u kojem se navodi da je uvidom u Informacijski sustav Porezne uprave, podatke iz Registra poreznih obveznika, utvrđeno da porezni obveznik Nikola Grmoja, OIB: 36820284527 od 4. listopada 2021. ima prebivalište na adresi u Metkoviću, Jeovci 33, kao i da od istog datuma ima boravište na adresi u Zagrebu, Ilica 81, te da je u njegovoj poreznoj kartici sa istim datumom upisana adresa stanovanja u Zagrebu, Ilica 81*.* Nadalje, navodi se da njegova supruga Pava Grmoja, OIB: 76445946581, od 01. rujna 2020. ima prebivalište na adresi u Zagrebu, Ilica 81 te da dijete Mara Grmoja, OIB: 29649843068 od 01. rujna 2020. također ima prebivalište na adresi u Zagrebu, Ilica 81.

Također je navedeno da se u slučaju kada porezni obveznik ima u vlasništvu ili posjedu više stanova, prebivalište mjerodavno za oporezivanje utvrđuje prema mjestu prebivališta obitelji te da se i prirez porezu na dohodak plaća prema mjestu prebivališta obitelji. Zaključno se ističe, imajući u vidu da obitelj obveznika ima prebivalište na adresi u Zagrebu, da se prirez porezu na dohodak koji pripada jedinici lokalne samouprave plaća prema prebivalištu obitelji, u konkretnom slučaju Gradu Zagrebu.

Ministarstvo unutarnjih poslova, Uprava za imigraciju, državljanstvo i upravne poslove, Sektor za upravne poslove i državljanstvo, Služba za upravne poslove očitovalo se dopisom KLASA:220-01/22-02/515, URBROJ: 511-01-202-22-2 od 08. veljače 2022. u kojem su navedena prebivališta i boravišta Nikole Grmoje od 23. prosinca 1987. pa do datuma slanja dopisa. Iz navedenog je vidljivo kako obveznik Nikola Grmoja ima prijavljeno prebivalište u Zagrebu od 14. rujna 2020. nadalje.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 7. točka c) ZSSI/21-a propisano je da je obveznicima Zakona zabranjeno zloupotrijebiti posebna prava obveznika koja proizlaze ili su potrebna za obavljanje dužnosti.

Kako je uvidom u pribavljenu dokumentaciju utvrđeno da obveznik Nikola Grmoja ima prijavljeno boravište na adresi u Zagrebu, te da članovi njegove uže obitelji također imaju prijavljeno prebivalište na istoj adresi u Zagrebu, a prirez porezu na dohodak se plaća prema prebivalištu obitelji, slijedom čega bi se u konkretnom slučaju radilo o poreznoj stopi propisanoj za Grad Zagreb, ne proizlazi kako se ne bi moglo utvrditi mjesto u kojem obveznik plaća prirez porezu na dohodak, niti da bi isti postigao korist kroz eventualno plaćanje prireza po povoljnijoj stopi, odnosno da bi došlo do povrede neke od odredbi ZSSI/21-a.

Sukladno svemu navedenom, Povjerenstvo je donijelo odluku kao u izreci ovoga zaključka.

 PREDSJEDNICA POVJERENSTVA

 Nataša Novaković, dipl.iur.

Dostaviti:

 1.Obvezniku Nikoli Grmoji, osobnom dostavom

 2. Podnositelju prijave

 3. Pismohrana